Nordisk Råds børne- og ungdomslitteraturpris
Nordisk Råds børne- og ungdomslitteraturpris er en pris, der hvert år uddeles for et litterært værk skrevet for børn og unge. Værket skal være fra ét af de nordiske sprogområder, herunder også det samiske sprogområde. Nordisk Råds børne- og ungdomslitteraturpris blev indstiftet i 2013 af Nordisk Råd og har til formål at styrke og løfte børne- og ungdomslitteraturen i Norden.
Vinderen udpeges af en nordisk bedømmelseskomité på ti medlemmer, der nominerer højst to litterære værker pr. sprogområde. Kun værker, som er udgivet første gang på dansk, finsk, islandsk, norsk og svensk inden for de seneste to år og for andre sprog inden for de seneste fire år, kan nomineres. Prisen er som de øvrige nordiske priser på 350.000 danske kroner og kan tildeles flere ophavspersoner såsom en forfatter og en illustrator.